Hotărârea Tribunalului din 17 iulie 2024 – UniCredit Bank/SRB
(Cauza T-402/21)1
[„Uniunea economică și monetară – Uniunea bancară – Mecanismul unic de rezoluție a instituțiilor de credit și a anumitor firme de investiții (MUR) – Fondul unic de rezoluție (FUR) – Decizia SRB privind calcularea contribuțiilor ex ante pentru anul 2021 – Obligația de motivare – Dreptul de a fi ascultat – Securitate juridică – Protecție jurisdicțională efectivă – Excepție de nelegalitate – Limitarea în timp a efectelor hotărârii”]
Limba de procedură: germana
Părțile
Reclamantă: UniCredit Bank GmbH, fostă UniCredit Bank AG (München, Germania) (reprezentanți: F. Schäfer, H. Großerichter, F. Kruis și N. Bartmann, avocați)
Pârât: Comitetul unic de rezoluție (reprezentanți: J. Kerlin, C. Flynn și D. Ceran, agenți, asistați de G. Coppo, S. Reinart și K. Bongs, avocați)
Interveniente în susținerea pârâtului: Parlamentul European (reprezentanți: U. Rösslein, M. Menegatti și G. Bartram, agenți), Consiliul Uniunii Europene (reprezentanți: J. Bauerschmidt, J. Haunold și A. Westerhof Löfflerová, agenți)
Obiectul
Prin acțiunea întemeiată pe articolul 263 TFUE, reclamanta solicită anularea Deciziei SRB/ES/2021/22 a Comitetului unic de rezoluție (SRB) din 14 aprilie 2021 privind calculul contribuțiilor ex ante pentru anul 2021 la Fondul unic de rezoluție, în măsura în care o privește.
Dispozitivul
Anulează Decizia SRB/ES/2021/22 a Comitetului unic de rezoluție (SRB) din 14 aprilie 2021 privind calculul contribuțiilor ex ante pentru anul 2021 la Fondul unic de rezoluție, în măsura în care privește UniCredit Bank GmbH.
Efectele Deciziei SRB/ES/2021/22, în măsura în care privește UniCredit Bank GmbH, sunt menținute până la intrarea în vigoare, într‑un termen rezonabil care nu poate depăși șase luni de la data pronunțării prezentei hotărâri, a unei noi decizii a SRB de stabilire a contribuției ex ante la Fondul unic de rezoluție a acestei instituții pentru perioada de contribuție 2021.
SRB suportă, pe lângă propriile cheltuieli de judecată, pe cele efectuate de UniCredit Bank GmbH.
Parlamentul European și Consiliul Uniunii Europene suportă propriile cheltuieli de judecată.
____________
1     JO C 368, 13.9.2021.